Taxi’s, vragmotors veroorsaak chaos in Port Elizabeth | Netwerk24
Deur Lizeka Tandwa 19 September 2018 08:53
'n Stilstaande vragmotor het chaos op die N1 by Port Elizabeth veroorsaak.
Verskeie paaie in die Nelson Mandelabaai-metro is Woensdag deur stakende minibustaxibestuurders versper.
Die stakers brand sedert vroegoggend buitebande, motoriste word met klippe bestook en vragmotors versper hoofweë in die gebied.
Noluntu Mahashe, provinsiale voorsitter van die South African National Taxi Council (Santaco), het vroeër gesê geen openbare vervoer, insluitend skoolvervoer, sal Woensdag toegelaat word nie.
Vragmotors versper die N2 op pad na Port Elizabeth. Foto: Lizeka Tandwa
Santaco eis van Weziwe Tikana, LUR van die betrokke departement, om die kwessie van stygende brandstofpryse op te los.
Vragmotors het Woensdagoggend die N2 in die rigting van Port Elizabeth versper en die metropolisie poog om die vragmotors te verwyder om verkeersopeenhopings te voorkom.
Paaie wat onder meer versper word, is Rocklandsweg op pad na Uitenhage, Dykeweg, Addo- en Madunastraat.
Die onderwysdepartement in die Oos-Kaap het rekordeksamenvraestelle wat Woensdag en Donderdag deur matriekleerlinge geskryf sou word, tot volgende week uitgestel.
Die plek naby Nelson Mandela- Universiteit in Port Elizabeth waar bande gebrand is. Dit is intussen opgeruim. Foto: Lizeka Tandwa
Die gewoonlik bedrywige Njoli-taxihalte in Port Elizabeth was Woensdagoggend stil. Foto: Lizeka Tandwa
Meer oor: Santaco | Nelson Mandelabaai-Metro
Santaco dwing Oos-Kaap tot stilstand